钦定古今图书集成/明伦汇编/氏族典/第167卷 > 《廖用贤尚友录》 > 兰钦
## 钦定古今图书集成/明伦汇编/氏族典/第167卷 > 《廖用贤尚友录》 > 兰钦

按《梁书兰钦传》，“钦字休明，中昌魏人也。父子云，天监
中，军功官至云麾将军、冀州刺史。钦幼而果决，趫捷
过人。随父北征，授东宫直阁。大通元年，攻魏萧城，拔
之。又假钦节，都督衡州三郡兵，讨桂阳，平之，封安怀
县男。会衡州刺史元庆和遣使告急，钦往应援，长乐
诸洞，一时平荡。又魏将托跋胜寇襄阳，仍敕赴援，除”
持节、督南梁、南北秦沙四州诸军事、光烈将军、平西
校尉、梁南秦二州刺史，进爵为侯。魏梁州刺史元罗
降，梁汉底定，进号智武将军。俄改授持节、都督衡桂
二州诸军事、衡州刺史。未及赴职，魏遣都督董绍、张
献攻围南郑，钦率所领援之，斩获略尽。诏加散骑常
侍，进号仁威将军。至衡州，进号平南“将军”，改封曲江
县公。在州有惠政，吏民立碑颂德。征为散骑常侍、左
卫将军。寻改授散骑常侍、安南将军、广州刺史。既至
任，前刺史安南侯密遣厨人置药于食，钦中毒而卒。
诏赠侍中、中卫将军。